  Майя Бывальцева Ижкар агломерация одӥгез нырысетӥез интывыл, кытын «Кышкыттэмлыко но ӟечлыко сюресъёс» ӵектос улсын тупатъяно сюресъёс вылын вылӥ сӥзэ вӧлдон ужез йылпумъязы. Со сярысь веразы Сюресъёсъя федерал агентстволэн 6-тӥ куарусёнэ ортчем кенешоназ, кытын туэ 8 ар ӵоже ӵектосэз быдэсъянлы йылпумъянъёс лэсьтӥзы, ивортэ федерал проектлэн улосвылысь ивортодэтъя менеджерез Елизавета Нижегородцева. Федерал агентстволэн кивалтӥсезлэн воштӥсез Игорь Астахов верамъя, ӵектос улсын вань агломерациос 1 сюрс 685 иськем сюресъёсты тупатъязы, вылӥ сӥзэ 32,9 миллион квадрат метр вылэ вӧлдӥзы. Со чакламезлэсь 75,4 процент луэ. Ижкар агломерациын та ужез быдэсак йылпумъязы. 100 процентлы матын Пенза но Киров улосвылъёс. Кызьы пусйизы кенешонын, таяз арын улосвылъёс азьын одӥг ужпум сылэ – эсэпъёслы тупась сюресъёслэсь кузьдалазэс будэтон. Удмуртиысь Ижкар агломерациын со 47 процентысен 54 процентозь йылыны кулэ. Оглом пусъемын, ӵектосэз быдэсъянлэн кыкетӥ араз ужез радъянлэн пайдалыкез но будӥз шуыса – кылем арысь та вакытэн ӵошатыса, ог 30 процентлы. Удмуртиын проектъя ужась ӧнерчиос тулыспалэ дышетскыны ветлӥзы. Со ӵектосэ пыриськисьёслы вань ёзъёсын ӟечгес кусыпъёс радъяны юрттэ. Нимысьтыз саклык висъяське ужъёслэн ӟечлыксылы, озьы ик шараям шекъёсты вакчи дыр куспын палэнтонлы. Удмуртиын вить ёзо эскерон сӧзнэт кылдытэмын. Заказчик но подрядчик сяна, отчы инженеръёс, мер огазеяськонъёс но элькунысь транспортъя но сюрес возёсъя министерствоысь ӧнерчиос пыро. Чаклан кужмояз ке но, ужъёсты быдэстӥсьёслы бадӟым алонъёс ӧвӧл. Тодэ вайытом, али Ижын улӥсьёс вуоно арын тупатъяно сюресъёс понна куара сётыны быгато. Ватсалом, Ижкар агломерацие Удмуртилэн шоркарысьтыз но со котырысь 100 иськемысь сюресъёс пыро.  Тегъёс: Авто Ижкар Удмуртия Россия сюресъёс тупатъянужъёс  